Il-Kunsill ta' Kooperazzjoni bejn l-Unjoni Ewropea (UE) u l-Każakistan kellu l-erbatax-il laqgħa tiegħu nhar it-Tlieta, 3 ta' Marzu 2015. Il-laqgħa kienet ippreseduta mill-Ministru għall-Affarijiet Barranin tar-Repubblika tal-Każakistan is-Sur . Id-delegazzjoni tal-UE kienet immexxija mis-Sur Edgars Rinkēvičs, Ministru għall-Affarijiet Barranin tar-Repubblika tal-Latvja. Preżenti wkoll kien hemm is-Sur Alain Le Roy, Segretarju Ġenerali tas-Servizz Ewropew għall-Azzjoni Esterna. Il-Kunsill ta' Kooperazzjoni afferma mill-ġdid l-impenn taż-żewġ partijiet li jsaħħu r-relazzjonijiet UE-Każakistan f'għadd ta' oqsma u ħa kont tal-progress li sar mit-tlettax-il Kunsill ta' Kooperazzjoni f'Lulju 2013 'l hawn. Il-Kunsill ta' Kooperazzjoni kkonferma l-interess reċiproku li l-Ftehim ta' Sħubija u Kooperazzjoni ġdid u mtejjeb bejn il-Każakistan u l-Unjoni Ewropea jiġi ffirmat u ratifikat malajr kemm jista' jkun. Il-Kunsill ta' Kooperazzjoni tenna l-importanza ta' implimentazzjoni komprensiva tal-Istrateġija tal-UE għall-Asja Ċentrali kemm fuq livell reġjonali kif ukoll dak nazzjonali u laqa' l-involviment tal-Każakistan fl-inizjattivi reġjonali tal-UE għall-Asja Ċentrali. L-iżviluppi ġew diskussi fir-rigward ta' inizjattivi ewlenin konkreti, bħal dawk dwar l-Istat tad-Dritt, l-Edukazzjoni u l-Ambjent. Il-Kunsill ta' Kooperazzjoni ddiskuta wkoll għadd ta' kwistjonijiet ta' importanza għaż-żewġ partijiet, b'mod partikolari r-riformi politiċi, l-istat tad-dritt u d-drittijiet tal-bniedem, ir-relazzjonijiet kummerċjali u ekonomiċi, il-kooperazzjoni reġjonali fl-Asja Ċentrali u kwistjonijiet internazzjonali. L-UE tenniet l-appoġġ tagħha għas-sħubija tar-Repubblika tal-Każakistan fid-WTO, li ser tgħin biex jitneħħew l-ostakoli li għad fadal għall-kummerċ u jissaħħaħ aktar il-kummerċ bilaterali. Il-Kunsill ta' Kooperazzjoni ddiskuta l-kooperazzjoni reġjonali fl-Asja Ċentrali u l-kwistjonijiet internazzjonali, inkluż l-Afganistan. Il-Kunsill ta' Kooperazzjoni ssottolinja l-importanza tal-kooperazzjoni reġjonali fl-Asja Ċentrali bħala mezz effettiv għall-prevenzjoni ta' konflitti u l-iżvilupp soċjoekonomiku fir-reġjun.